Man aangekla ná hy fietsryer glo doodryArgieffoto bloot ter illustrasie. (Foto: Tania Heyns/Maroela Media) ŉ Motoris sal Maandag in die Potchefstroom-landdroshof verskyn nadat hy glo verlede week met twee fietsryers gebots het en een van hulle noodlottige beserings opgedoen het. Die 66-jarige man het glo versuim om op die ongelukstoneel stil te hou en was na bewering onder die invloed van drank. Kol. Adéle Myburgh, polisiewoordvoerder in Noordwes, sê Potchefstroomse polisielede het Woensdag inligting ontvang dat ŉ wit bakkie glo in ŉ botsing met twee fietsryers in Forsmanstraat betrokke was. Dit motoris het glo versuim om stil te hou en het weggejaag. “Die polisie het kort daarna die verdagte opgespoor waar hy by sy huis stilgehou het,” sê sy. “Nadat die beamptes die motor ondersoek het, is daar bevind dat die motor skade opgedoen het en bloedvlekke op gehad het.” Intussen het nooddienste hulle gehaas om die twee slagoffers in Forsmanstraat te behandel. Een van die slagoffers is op die toneel dood verklaar, terwyl die ander slagoffer vir behandeling na ŉ plaaslike hospitaal geneem is. Die beseerde fietsryer is na verneem word in ŉ bestendige toestand in die hospitaal. Die polisie het die motoris in hegtenis geneem. Aanklagte van dronkbestuur, strafbare manslag en versuim om ná ŉ ongeluk stil te hou staar hom in die gesig. Lt.genl. Sello Kwena, provinsiale polisiekommissaris, het opnuut ŉ beroep op motoriste gedoen om nie te drink en te bestuur nie, aangesien die polisie en ander wetstoepassingsowerhede nie sal skroom om oortreders vas te trek nie.